ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - Για την προετοιμασία της VIης συνάντησης των Υπουργών Εξωτερικών των Ευρω-μεσογειακών χωρών, που θα πραγματοποιηθεί στη Νάπολη, στις 2-3 Δεκεμβρίου 2003 (Βαρκελώνη VI)

εισαγωγη

1. Κατά την VIη συνάντησή τους, που θα πραγματοποιηθεί στη Νάπολη, οι υπουργοί εξωτερικών των χωρών της Ευρωμεσογειακής εταιρικής σχέσης θα θελήσουν να απευθύνουν ένα μήνυμα, στο οποίο να υπογραμμίζονται τα κοινά συμφέροντα, οι κοινές αξίες και η αλληλεγγύη μεταξύ της Ευρώπης και των νοτίων γειτόνων της. να επιβεβαιώσουν εκ νέου το αμοιβαίο συμφέρον που θα έχουν από την ενίσχυση της ασφάλειας και της σταθερότητας στην περιφέρεια. και να διασφαλίσουν ότι δεν θα επιτραπεί στον φονταμενταλισμό και την τρομοκρατία να εμποδίσουν την πορεία προς την πολιτική και οικονομική μεταρρύθμιση. Η προώθηση του διαλόγου και της συνεργασίας με σκοπό τη βελτίωση της αμοιβαίας κατανόησης, είναι ουσιώδης βάσει της διαδικασίας της Βαρκελώνης. Η εταιρική σχέση αποτελεί το καλύτερο μέσο για την αντιμετώπιση των προκλήσεων που συναντούν όλοι οι εταίροι, είτε όσον αφορά τους κινδύνους της ανασφάλειας, είτε τα προβλήματα και τις ευκαιρίες που προκύπτουν από τη μετανάστευση, την παγκοσμιοποίηση της οικονομίας, ή το περιβάλλον. Η φιλοδοξία αυτή, που ήταν πάντοτε στο επίκεντρο της διαδικασίας, είναι, υπό τις παρούσες συνθήκες, ακόμα περισσότερο επίκαιρη.

2. Πέραν του πολιτικού μηνύματος της αλληλεγγύης, οι υπουργοί θα θελήσουν να επανεξετάσουν την επιτευχθείσα πρόοδο όσον αφορά την υλοποίηση της εταιρικής σχέσης και να περατώσουν τις εργασίες σχετικά με τα ακόλουθα τρία συγκεκριμένα θέματα:

- Την Ευρωμεσογειακή Κοινοβουλευτική Συνέλευση

- Μια ευρωμεσογειακή τράπεζα, θυγατρική πλειοψηφικής συμμετοχής της ΕΤΕπ, ή μια ενισχυμένη στο πλαίσιο της ΕΤΕπ δανειοδοτική διευκόλυνση για ευρωμεσογειακές επενδύσεις

- Tο Ευρωμεσογειακό Ίδρυμα για τον διάλογο μεταξύ πολιτισμών

Η επίτευξη συμφωνίας στα εν λόγω τρία ζητήματα θα ενισχύσει την πολιτική συνεργασία, θα προωθήσει την περισσότερο επικεντρωμένη ενίσχυση της οικονομικής μεταρρύθμισης και την ανάπτυξη του ιδιωτικού τομέα, ενώ θα προωθήσει τον διάλογο και την κατανόηση μεταξύ πολιτισμών. Τα τρία αυτά ζητήματα θα μεταθέσουν ακόμα περισσότερο τους στόχους της εταιρικής σχέσης στον τομέα της κοινωνίας των πολιτών, παράγοντας αποτελέσματα προς όφελος όλων των πολιτών.

Όσον αφορά τις μεθόδους εργασίας, το σχέδιο δράσης της Βαλένθια, που συμφωνήθηκε από τους υπουργούς εξωτερικών στη συνεδρίασή τους τον Απρίλιο του 2002, αποτελεί την πλέον πρόσφατη και πλήρη σειρά δεσμεύσεων για την ανάπτυξη της εταιρικής σχέσης. Το σχέδιο αυτό επανεξετάστηκε στην ενδιάμεση υπουργική συνεδρίαση που πραγματοποιήθηκε στην Κρήτη. Οι υπουργοί θα πρέπει επίσης να προβούν στον απολογισμό της επιτευχθείσας προόδου και να παράσχουν γενικές κατευθύνσεις για τις μελλοντικές εργασίες, σύμφωνα με τις γενικές κατευθύνσεις της παρούσας ανακοίνωσης.

3. Οι υπουργοί θα πρέπει επίσης να επανεξετάσουν την επιτευχθείσα πρόοδο όσον αφορά την υλοποίηση της νέας πολιτικής σχετικά με την ευρύτερη Eυρώπη και τις γειτονικές σχέσεις, της οποίας η σημασία τονίζεται στο σχέδιο συνταγματικής συνθήκης, καθώς και να συζητήσουν τον τρόπο με τον οποίο η εν λόγω πολιτική δύναται να ενισχύσει τη συνεργασία, με βάση το κεκτημένο της διαδικασίας της Βαρκελώνης. Η εξέταση αυτή θα συμβάλει στο να δοθεί νέα ώθηση στην Ένωση για να επιτύχει τους στόχους της δήλωσης της Βαρκελώνης. Η Επιτροπή θα προβεί σε χωριστή παρουσίαση στη συνεδρίαση επί του θέματος αυτού, συμπεριλαμβάνοντας τις προοπτικές του νέου μέσου γειτνίασης, το οποίο συνεπώς δεν καλύπτεται σε βάθος στην παρούσα ανακοίνωση.

εταιρικη σχεση για ζητηματα πολιτικησ και ασφαλειασ

4. Κατά το πέρας της συνεδρίασης στη Νάπολη Θα πρέπει να καταβληθούν από κοινού προσπάθειες για να καταστεί περισσότερο ουσιαστική η συνεργασία σε θέματα πολιτικής και ασφάλειας. Πρέπει να γίνει αποδεκτό το γεγονός ότι, ενώ θα πρέπει να εξακολουθήσει να αποφεύγεται η άμεση σχέση μεταξύ της ειρηνευτικής διαδικασίας στη Μέση Ανατολή και της διαδικασίας της Βαρκελώνης, είναι αναμφισβήτητο ότι οι θετικές εξελίξεις που παρατηρήθηκαν από καιρού εις καιρό στην ειρηνευτική διαδικασία της Μέσης Ανατολής, έχουν συμβάλει σε μεγάλο βαθμό στη δημιουργία μιας θετικότερης ατμόσφαιρας στη διαδικασία της Βαρκελώνης. Το αντίθετο είναι επίσης αληθές και ισχύει ιδίως για την συνεργασία σε θέματα πολιτικής και ασφάλειας. Όλοι οι εταίροι πρέπει επομένως να αναγνωρίσουν το γεγονός ότι είναι προς το συμφέρον τους να εφαρμόσουν το "χάρτη πορείας" και να επιστρέψουν στο τραπέζι των διαπραγματεύσεων.

5. Ο εν εξελίξει πολιτικός διάλογος καθώς και ο διάλογος σε θέματα ασφάλειας, μεταξύ αξιωματούχων, θα πρέπει επομένως να συνεχιστεί και να αποσκοπεί στην επίτευξη συμφωνίας και για άλλα μέτρα οικοδόμησης της εταιρικής σχέσης στον τομέα της ασφάλειας. Εφόσον παρίσταται ανάγκη, τα εν λόγω μέτρα θα μπορούσαν να αποτελέσουν τη βάση μιας συμμετοχής περιορισμένου αριθμού εταίρων, ανοιχτής σε άλλους που θα μπορούσαν να συμμετάσχουν μεταγενέστερα. Οι συνεδριάσεις ad hoc για την τρομοκρατία αναμένεται να έχουν ως αποτέλεσμα τη δημιουργία ενός δικτύου επαφών για την έγκαιρη προειδοποίηση και την ανταλλαγή πληροφοριών μεταξύ των εταίρων που θα το επιθυμούσαν. Άλλες μορφές συνεργασίας στο ζήτημα της τρομοκρατίας θα συνεχιστούν στο πλαίσιο των υφιστάμενων και μελλοντικών περιφερειακών και διμερών προγραμμάτων κατάρτισης και τεχνικής βοήθειας, με σκοπό τη βελτίωση της ικανότητας καταπολέμησης της τρομοκρατίας, καθώς και άλλων μορφών οργανωμένου εγκλήματος, με την επιφύλαξη του σεβασμού για τα ανθρώπινα δικαιώματα και τη δημοκρατία.

6. Η καθιέρωση της συνεργασίας στο πλαίσιο της ευρωπαϊκής πολιτικής ασφάλειας και άμυνας (ΕΠΑΑ) πρέπει επίσης να γίνει δεκτή με ικανοποίηση. Ο διάλογος με την επιτροπή πολιτικής και ασφάλειας της ΕΕ, καθώς και σε επίπεδο εμπειρογνωμόνων, δύναται να συμπληρώσει επωφελώς τη δέσμη των διαθέσιμων μέτρων στο πλαίσιο της διαδικασίας της Βαρκελώνης. Ο διάλογος αυτός αναμένεται να συμβάλει στην εξοικείωση των μεσογειακών εταίρων με τους στόχους και τα μέσα της ΕΠΑΑ και να έχει ως αποτέλεσμα τη σταδιακή συμμετοχή τους σε αρκετές δραστηριότητες της ΕΠΑΑ. Θα πρέπει να ληφθεί υπόψη το γεγονός ότι ορισμένοι από τους μεσογειακούς εταίρους συνεργάζονται ήδη με την ΕΕ σε ειρηνευτικές δραστηριότητες (Bαλκάνια, Αφρική) υπό την αιγίδα των Ηνωμένων Εθνών, έτσι ώστε να διευρυνθεί η συμμετοχή αυτή μελλοντικά. Άλλα συμπληρωματικά μέτρα αναμένεται να συμβάλουν σημαντικά στην ανάπτυξη της εταιρικής σχέσης: κατάρτιση στον τομέα της διαχείρισης κρίσιμων καταστάσεων από τους πολίτες, συνεργασία μεταξύ των αρχών πολιτικής προστασίας (συνέχιση του υφιστάμενου σχεδίου για τη διαχείριση φυσικών καταστροφών, υπό την προϋπόθεση της ικανοποιητικής αξιολόγησης των αποτελεσμάτων του), κατάρτιση πολιτικού και στρατιωτικού προσωπικού για την παροχή ανθρωπιστικής βοήθειας μετά από συγκρούσεις. Η ΕΕ θα πρέπει να φροντίσει για την ευαισθητοποίηση των εταίρων σχετικά με τις ευκαιρίες που ανοίγονται και για να τους ενθαρρύνει να συμμετάσχουν, μεμονωμένα ή ομαδικά, σε μελλοντικές δραστηριότητες στο πλαίσιο της ΕΠΑΑ. Η Επιτροπή είναι πρόθυμη να διαδραματίσει τον ρόλο της για να διευκολυνθεί η εν λόγω συνεργασία.

7. Η συνεργασία στον τομέα των ανθρωπίνων δικαιωμάτων και της δημοκρατίας είναι απαραίτητη για την επιτυχία της εταιρικής σχέσης. Η Επιτροπή έχει ήδη παράσχει πλήρεις και επακριβείς ενδείξεις σχετικά με τον τρόπο με τον οποίο θα πρέπει κατά τη γνώμη της να επιτευχθεί πρόοδος στο θέμα αυτό [1]. Η Επιτροπή προτείνει μία μέθοδο βασισμένη στο διάλογο με τους εταίρους, έτσι ώστε να συμφωνηθούν από κοινού σχέδια δράσης, στα οποία θα καθοριστούν τα μέσα για την αποτελεσματική υλοποίηση διεθνών δεσμεύσεων που έχουν αναληφθεί από τις ενδιαφερόμενες χώρες, με μεταφορά των εν λόγω δεσμεύσεων στις εθνικές ρυθμίσεις και το εθνικό δίκαιο. Τα σχέδια αυτά θα μπορούσαν να είναι επιλέξιμα για χρηματοδοτική στήριξη από το πρόγραμμα MEDA. Επιπλέον, οι εταίροι που επιθυμούν να εφαρμόσουν τα εν λόγω σχέδια δράσης θα μπορούσαν εξάλλου να τύχουν πριμοδότησης, επιπλέον των εθνικών χορηγήσεων στο πλαίσιο του MEDA. Η υπουργική συνεδρίαση θα πρέπει να είναι σε θέση να στηρίξει τη μέθοδο αυτή και να εκφράσει ικανοποίηση για την επιτευχθείσα πρόοδο όσον αφορά την κατάρτιση των εν λόγω σχεδίων δράσης από την Επιτροπή και τους εταίρους.

[1] Ανακοίνωση της Επιτροπής 'Νέα ώθηση σε δράσεις της ΕΕ για τα ανθρώπινα δικαιώματα και τον εκδημοκρατισμό, σε συνεργασία με τους μεσογειακούς εταίρους - στρατηγικοί προσανατολισμοί' COM(2003) 294 τελικό της 21.5.2003.

8. Τέλος, η Επιτροπή ελπίζει, στο πλαίσιο της πολιτικής συνεργασίας και της συνεργασίας στον τομέα της ασφάλειας, ότι οι υπουργοί θα είναι σε θέση να εντάξουν στο πλαίσιο της διαδικασίας της Βαρκελώνης μία νέα Eυρωμεσογειακή Κοινοβουλευτική Συνέλευση, η οποία θα έχει συμβουλευτικό χαρακτήρα. Προς το σκοπό αυτό, η Επιτροπή καλεί το Ευρωπαϊκό Κοινοβούλιο, καθώς και τα εθνικά κοινοβούλια των ευρωμεσογειακών εταίρων, να συμφωνήσουν στο σημείο αυτό.

οικονομικη και χρηματοδοτικη εταιρικη σχεση

ζωνη ελευθερων συναλλαγων

9. Στη δήλωση της Βαρκελώνης ορίζεται το 2010 ως επιδιωκόμενη προθεσμία για τη δημιουργία της ευρωμεσογειακής Ζώνης Ελευθέρων Συναλλαγών. Η εν λόγω ζώνη ελευθέρων συναλλαγών δημιουργείται επί του παρόντος μέσω της κατάργησης των δασμών στο πλαίσιο των ευρομεσογειακών συμφωνιών σύνδεσης και των συμφωνιών μεταξύ των ίδιων των μεσογειακών εταίρων. Στόχος είναι η σταδιακή ελευθέρωση του εμπορίου γεωργικών προϊόντων και υπηρεσιών. Στα ενδιάμεσα του εν λόγω δεκαπενταετούς χρονοδιαγράμματος, η γενική εικόνα των ελεύθερων συναλλαγών μπορεί να αποδοθεί συνοπτικά ως εξής:

* Βορράς-Νότος. Έχουν υπογραφεί συμφωνίες μεταξύ της ΕΕ και 11 από τους 12 εταίρους. Δύο από αυτούς (η Κύπρος και η Μάλτα) είναι υπό προσχώρηση χώρες. Με την Τουρκία, που είναι υποψήφια χώρα, έχει συναφθεί μία συμφωνία τελωνειακής ένωσης. Έχουν επίσης τεθεί σε ισχύ συμφωνίες με την Τυνησία, το Ισραήλ, το Μαρόκο, την Ιορδανία και την Παλαιστινιακή Αρχή [2]. Εν αναμονή της κύρωσης και της έναρξης ισχύος των συμφωνιών, ο Λίβανος έχει υπογράψει μία προσωρινή συμφωνία και η Αίγυπτος ενδέχεται να υπογράψει συμφωνία συντόμως. Η Αλγερία αρνείται επί του παρόντος να υπογράψει μία ενδιάμεση συμφωνία. Με τη Συρία βρίσκονται εν εξελίξει διαπραγματεύσεις για τη σύναψη συμφωνίας σύνδεσης. Η ημερομηνία λήξης των μεταβατικών περιόδων για την κατάργηση των δασμών ποικίλλει από το 2008 (Tυνησία) έως το 2014 (Λίβανος). Για την Αίγυπτο και την Αλγερία η μεταβατική περίοδος θα λήξει μετά το 2014.

[2] Η Συμφωνία με την παλαιστινιακή αρχή είναι μία προσωρινή συμφωνία.

* Νότος-Νότος. Η πολύπλοκη εξάπλωση μη συνεχόμενων συμφωνιών με ελάχιστη συνεκτικότητα, διαφορετικές μεταβατικές περιόδους, διαφορετικό τομέα εφαρμογής και ποικίλλους κανόνες προέλευσης, δεν επέτρεψαν την αξιοποίηση της διάστασης Νότου-Νότου της Ευρωμεσογειακής Ζώνης Ελευθέρων Συναλλαγών. Παρά τις διαρκείς προσπάθειές της, η Τουρκία δεν κατόρθωσε να συνάψει συμφωνίες με άλλους μεσογειακούς εταίρους, με εξαίρεση το Ισραήλ, με το οποίο συνδέεται από το 1997. Η συμφωνία του Αγαδίρ (Αίγυπτος, Ιορδανία, Μαρόκο και Τυνησία) φαίνεται να αποτελεί μία ελπιδοφόρα συμφωνία για την αντιμετώπιση της στασιμότητας της διαδικασίας για τις ελεύθερες συναλλαγές Νότου-Νότου, μολονότι η υπογραφή της εξακολουθεί να εκκρεμεί μετά από τη μονογραφή της τον Ιανουάριο του 2003. Οι εταίροι πρέπει να ενθαρρυνθούν για να διασφαλίσουν την εξέλιξη προς την κατεύθυνση των ειδικών και συγκεκριμένων διατάξεων ελευθέρωσης των συναλλαγών και την ουσιαστική εφαρμογή τους. Η συμφωνία πρέπει να υπογραφεί εγκαίρως, για να παρασχεθεί η δυνατότητα να αρχίσει να ισχύει πριν από την προσχώρηση των νέων κρατών μελών της ΕΕ. Ένα πρόγραμμα στήριξης, χρηματοδοτούμενο από το ΜEDA, έχει εγκριθεί για να συμβάλει στην υλοποίησή της.

* Διαγώνια σώρευση. Τον Ιούλιο του 2003, η Ευρωμεσογειακή Διάσκεψη των Υπουργών Εμπορίου αποφάσισε να διευρύνει το σύστημα πανευρωπαϊκής σώρευσης της καταγωγής, με τη συμμετοχή μεσογειακών εταίρων. Η διαγώνια σώρευση μεταξύ τριών ή περισσοτέρων χωρών που έχουν καθιερώσει μεταξύ τους ζώνες ελευθέρων συναλλαγών, θα είναι δυνατή μετά την ενσωμάτωση του νέου υποδείγματος πρωτοκόλλου σχετικά με τους κανόνες καταγωγής, στις συμφωνίες σύνδεσης.

Διαρκείς προσπάθειες καταβάλλονται επομένως για την εφαρμογή των στοιχείων της ζώνης ελευθέρων συναλλαγών που αναφέρονται στη δήλωση της Βαρκελώνης, παρά το γεγονός ότι ο ρυθμός είναι βραδύτερος από εκείνον που θα μπορούσε να αναμένεται, ιδίως όσον αφορά το εμπόριο Νότου-Νότου. Στην πράξη, η διαδικασία είναι ήδη μη αναστρέψιμη.

10. Στο πλαίσιο αυτό, τα επόμενα στάδια που θα πρέπει να ληφθούν υπόψη για την εμβάθυνση και τη διεύρυνση της ζώνης ελευθέρων συναλλαγών, είναι τα ακόλουθα:

* Περαιτέρω αμοιβαία ελευθέρωση του εμπορίου γεωργικών προϊόντων. Όλες οι συμφωνίες σύνδεσης περιλαμβάνουν διατάξεις για την περαιτέρω ελευθέρωση του εμπορίου γεωργικών προϊόντων και προϊόντων αλιείας. Μέχρι σήμερα, έχουν συναφθεί συμπληρωματικά πρωτόκολλα για την περαιτέρω ελευθέρωση των γεωργικών προϊόντων, με δύο χώρες (την Τυνησία και το Ισραήλ), ενώ οι συνομιλίες με το Μαρόκο έχουν σημειώσει ικανοποιητική πρόοδο. Η περισσότερο ανοικτή ελευθέρωση του εμπορίου γεωργικών προϊόντων, η οποία προβλέπεται με τη συμφωνία που συνήφθη με τον Λίβανο, βασίζεται σε έναν αρνητικό κατάλογο προϊόντων για τα οποία επιβάλλονται περιορισμοί, ο οποίος αντικαθιστά έναν θετικό κατάλογο προϊόντων που αποτελούν το αντικείμενο πλήρους ή μερικής ελευθέρωσης.

Σύμφωνα με τις συστάσεις του σχεδίου δράσης της Βαλένθια, η Επιτροπή εξετάζει επί του παρόντος τις επιπτώσεις από την ελευθέρωση του εμπορίου στον τομέα των γεωργικών προϊόντων, στο πλαίσιο μιας μελέτης που αναμένεται να ολοκληρωθεί κατά το τέλος του έτους. Η μεταρρύθμιση της ΚΓΠ, που εγκρίθηκε στις 26 Ιουνίου του 2003, καθώς και οι διαπραγματεύσεις που διεξάγονται στο πλαίσιο του προγράμματος της Ντόχα για την ανάπτυξη, θα παράσχουν νέες ευκαιρίες βελτίωσης της πρόσβασης στην αγορά της ΕΕ. Ο στόχος για την ολοκλήρωση της Ευρωμεσογειακής Ζώνης Ελευθέρων Συναλλαγών, πρέπει να είναι η συνέχιση με βάση την υφιστάμενη μέθοδο, για την προοδευτική επίτευξη υψηλότερου βαθμού αμοιβαίας ελευθέρωσης.

Η περαιτέρω σταδιακή ελευθέρωση των συναλλαγών γεωργικών προϊόντων θα πρέπει να συντονίζεται με μία συνολική και ισορροπημένη αγροτική ανάπτυξη των μεσογειακών εταίρων, καθώς και με την προστασία της ασφάλειας των καταναλωτών μέσα στην Ευρωμεσογειακή Ζώνη Ελευθέρων Συναλλαγών. Η ευρύτερη γεωργική αγορά της ΕΕ θα δημιουργήσει νέες διεξόδους για τις εξαγωγές των μεσογειακών εταίρων. Η διαδικασία ελευθέρωσης πρέπει να λαμβάνει υπόψη τη βιώσιμη διαχείριση των σπανίων υδάτινων πόρων και την προστασία του περιβάλλοντος, ζητήματα που πρόκειται να συζητηθούν στην προσεχή σύνοδο των Υπουργών Γεωργίας, στη Βενετία. Η Ευρωπαϊκή Επιτροπή έχει επιπλέον αναθέσει την αξιολόγηση των σχετικών με τη βιωσιμότητα επιπτώσεων της ζώνης ελευθέρων συναλλαγών.

* Ελεύθερες συναλλαγές στον τομέα των υπηρεσιών. Οι σχετικές με τις υπηρεσίες διατάξεις διαφέρουν σε μεγάλο βαθμό, ανάλογα με τις ευρωμεσογειακές συμφωνίες σύνδεσης. Ορισμένες περιλαμβάνουν διατάξεις για το δικαίωμα εγκατάστασης και εμπορικής εκπροσώπησης (Ιορδανία, Αλγερία). Σε άλλες υπάρχουν ρήτρες καλούμενες ρήτρες "rendez-vous" για την περαιτέρω ελευθέρωση του τομέα των υπηρεσιών (Μαρόκο, Τυνησία, Λίβανος, Ιορδανία). Η διάσκεψη των Υπουργών Εμπορίου που πραγματοποιήθηκε στο Παλέρμο υιοθέτησε μία περιφερειακή προσέγγιση, με βάση την οποία ένα πρωτόκολλο-πλαίσιο πρέπει να συμφωνείται με τους εταίρους πριν από την έναρξη διμερών διαπραγματεύσεων.

* Περιφερειακή Ολοκλήρωση. Ο ρόλος που διαδραματίζουν τα τελωνεία στη διευκόλυνση του νομίμου εμπορίου είναι σημαντικός. Στο Παλέρμο, οι Υπουργοί Εμπορίου ενέκριναν μία δέσμη μέτρων στον τομέα της απλούστευσης των τελωνειακών διαδικασιών. Εναπόκειται πλέον στις μεσογειακές χώρες να εφαρμόσουν τα εν λόγω μέτρα, προς όφελος οικονομικών φορέων καθώς και τελωνειακών διοικήσεων.

Εκτός από την απλούστευση των διαδικασιών, η ελευθέρωση του εμπορίου εξαρτάται επίσης από τη σύγκλιση των τεχνικών κανονισμών και των κανονιστικών διατάξεων που αφορούν την ελεύθερη κυκλοφορία αγαθών. Στο Παλέρμο, οι Υπουργοί Εμπορίου θέσπισαν μία νέα πρωτοβουλία για τη σύγκλιση των νομοθεσιών στον τομέα των προτύπων, των τεχνικών ρυθμίσεων και των διαδικασιών εκτίμησης της καταλληλότητας, γεγονός που αποτελεί ένα ουσιαστικό βήμα για τη δημιουργία της ζώνης ελευθέρων συναλλαγών. Στόχος θα ήταν να συναφθούν με τα ενδιαφερόμενα μέρη συμφωνίες που θα επέτρεπαν την ελεύθερη εισαγωγή ορισμένων προϊόντων στην εσωτερική αγορά, χωρίς συμπληρωματικές δοκιμασίες και πιστοποίηση.

* Πολυμερείς ελεύθερες συναλλαγές. Εφόσον υπογραφεί η συμφωνία του Αγαδίρ αναμένεται να προσχωρήσουν σε αυτήν και άλλοι εταίροι. Οι μεσογειακοί εταίροι ενθαρρύνονται επίσης να αναπτύξουν τις ελεύθερες συναλλαγές μεταξύ τους. Τούτο προϋποθέτει την υπογραφή και εφαρμογή πραγματικών συμφωνιών ελευθέρων συναλλαγών μεταξύ μεσογειακών εταίρων, το συντομώτερο δυνατόν, έτσι ώστε να ολοκληρωθεί η υλοποίηση της κοινής δέσμευσης για τη δημιουργία μιας συνολικής μεσογειακής ζώνης ελευθέρων συναλλαγών το 2010. Οι λοιποί μεσογειακοί εταίροι θα πρέπει επίσης να ενθαρρυνθούν για να ανταποκριθούν θετικά στις προσπάθειες που καταβάλλει η Τουρκία για να συνάψει μαζί τους συμφωνίες ελευθέρων συναλλαγών.

Με βάση τις προτάσεις αυτές, οι υπουργοί θα μπορούσαν να συμφωνήσουν σχετικά με τα επόμενα στάδια για την ολοκλήρωση της ζώνης ελευθέρων συναλλαγών.

TA ΣΤΑΔΙΑ ΓΙΑ ΤΗΝ ΟΛΟΚΛΗΡΩΣΗ ΤΗΣ ΕΥΡΩΜΕΣΟΓΕΙΑΚΗΣ ΖΩΝΗΣ ΕΛΕΥΘΕΡΩΝ ΣΥΝΑΛΛΑΓΩΝ

α) Μέχρι την 1η Μαΐου του 2004, ημερομηνία κατά την οποία τα δέκα νέα κράτη μέλη θα προσχωρήσουν στην ΕΕ, όλες οι ήδη υπογραφείσες ευρωμεσογειακές συμφωνίες σύνδεσης πρέπει να έχουν κυρωθεί, η Συμφωνία του Αγαδίρ πρέπει να έχει υπογραφεί και κυρωθεί και οι διαπραγματεύσεις με τη Συρία πρέπει να έχουν ολοκληρωθεί. Tο Πρωτόκολλο σχετικά με τους κανόνες καταγωγής, το οποίο περιλαμβάνουν όλες οι συμφωνίες, πρέπει να αντικατασταθεί από το Πανευρω-μεσογειακό Πρωτόκολλο.

β) Η μελέτη για τις επιπτώσεις της ελευθέρωσης των συναλλαγών γεωργικών προϊόντων αναμένεται να ολοκληρωθεί το αργότερο τον Δεκέμβριο του 2003. Με βάση τα πορίσματά της, η Επιτροπή θα πρέπει να κληθεί να προτείνει, κατά το πρώτο εξάμηνο του 2004, ένα σαφή χάρτη πορείας που θα εγγράφεται στο πλαίσιο της προέκτασης των υφιστάμενων ρυθμίσεων για την επίτευξη μεγαλύτερου βαθμού αμοιβαίας και προοδευτικής ελευθέρωσης.

γ) Θα πρέπει να καταρτισθούν με τους μεσογειακούς εταίρους προγράμματα τεχνικής βοήθειας και συνεργασίας στον τομέα της επιμόρφωσης, έτσι ώστε να προωθηθεί η σύγκλιση των ρυθμίσεων και προτύπων με εκείνα που ισχύουν στην εσωτερική αγορά της ΕΕ.

δ) Κατά την επόμενη συνεδρίαση των υπουργών εμπορίου που θα πραγματοποιηθεί το 2004, θα επανεξεταστεί η επιτευχθείσα πρόοδος όσον αφορά την ελευθέρωση του εμπορίου στον τομέα των υπηρεσιών, σύμφωνα με την προσέγγιση που αποφασίστηκε στο Παλέρμο. Η καθιέρωση ενός κοινού πρωτοκόλλου-πλαισίου για όλες τις μεσογειακές χώρες, θα χρησιμεύσει ως βάση για τη διασφάλιση της συνεκτικότητας. Στη συνέχεια αναμένεται να πραγματοποιηθούν διμερείς διαπραγματεύσεις οι οποίες θα καλύψουν ουσιαστικά όλους τους τομείς. Μολονότι δεν αποκλείονται ορισμένες διαφορές ως προς τον ρυθμό των διαπραγματεύσεων και τους καλυπτόμενους τομείς, ο απώτερος στόχος είναι η επίτευξη ομοιογενούς ελευθέρωσης σε ολόκληρη την ευρωμεσογειακή περιφέρεια.

ε) Κατά την προσεχή σύνοδο των Υπουργών Εμπορίου που θα πραγματοποιηθεί το 2004, η ομάδα εργασίας για την Περιφερειακή Ολοκλήρωση αναμένετο να υποβάλει έκθεση σχετικά με την επιτευχθείσα πρόοδο όσον αφορά την εφαρμογή του προγράμματος δράσης για την καθιέρωση των ελεύθερων συναλλαγών στον τομέα των βιομηχανικών προϊόντων. Συγκεκριμένα προγράμματα τεχνικής βοήθειας και έργα στη μεσογειακή περιφέρεια θα πρέπει να χρησιμοποιηθούν για τη στήριξη του εν λόγω σχεδίου δράσης και ενδεχομένως τη σύναψη συμφωνιών για την αξιολόγηση της πιστότητας.

στ) Το πεδίο εφαρμογής της συμφωνίας του Αγαδίρ πρέπει να επεκταθεί και σε άλλους μεσογειακούς εταίρους. Άλλοι μεσογειακοί εταίροι θα πρέπει να αποδεχθούν να συνάψουν συμφωνία ελευθέρων συναλλαγών με την Τουρκία.

περισσοτερεσ επενδυσεισ για περισσοτερεσ θεσεισ απασχολησησ

11. Υπάρχει γενική συναίνεση στο ότι η ανεπάρκεια των επενδύσεων και της ανάπτυξης του ιδιωτικού τομέα στις μεσογειακές χώρες-εταίρους αποτελεί σημαντικό εμπόδιο στην επιτάχυνση της ανάπτυξης και στη δημιουργία θέσεων απασχόλησης. Η Ευρωπαϊκή Ένωση κρίνει ότι η ενίσχυση των επενδύσεων της ΕΕ στην εν λόγω περιφέρεια θα πρέπει να έχει προτεραιότητα στα σχέδια που αφορούν τον ιδιωτικό τομέα. Το Μάρτιο του 2002, το Ευρωπαϊκό Συμβούλιο της Βαρκελώνης αποφάσισε να ενισχύσει τις δραστηριότητες της ΕΤΕπ με τη δημιουργία ενός μηχανισμού της Τράπεζας (FEMIP). Ο εν λόγω μηχανισμός άρχισε να λειτουργεί τον Σεπτέμβριο του 2002. Η Επιτροπή έχει αναλάβει την εκτενή αξιολόγηση των επιπτώσεων του FEMIP, που θα καλύπτει τις δύο ενδεχόμενες επί του παρόντος επιλογές, δηλαδή τη διατήρηση του μηχανισμού αυτού ή τη μετατροπή του σε θυγατρική πλειοψηφικής συμμετοχής της ΕΤΕπ (βλ. COM(2003) 587 τελικό, της 15.10.2003). Το Συμβούλιο αναμένεται να εξετάσει την πολιτική επιλογή στις 25 Νοεμβρίου 2003. Η εξέταση αυτή καθώς και τα αποτελέσματά της θα αποτελέσουν σημαντικό στοιχείο για τα πορίσματα της συνδιάσκεψης της Νάπολης.

12. Με την επιφύλαξη των πορισμάτων του Συμβουλίου, ο πρωταρχικός στόχος πρέπει να είναι η έμφαση στον ιδιωτικό τομέα. Οι μεσογειακοί εταίροι θα μπορέσουν να επωφεληθούν πλήρως από τις ελεύθερες συναλλαγές μόνον εφόσον οι συναλλαγές αυτές συνοδεύονται από επιτάχυνση της ανάπτυξης του ιδιωτικού τομέα, που εξαρτάται από την επιτάχυνση του ρυθμού των οικονομικών μεταρρυθμίσεων. Οι εθνικές και ξένες ιδιωτικές επενδύσεις θα πρέπει να αποτελέσουν το βασικό μοχλό της ανάπτυξης και της δημιουργίας θέσεων απασχόλησης στην περιφέρεια, η οποία πρέπει να καταστεί ελκυστικότερη για τους επενδυτές, μέσω της διατήρησης ενός σταθερού μακροοικονομικού πλαισίου, της υλοποίησης σημαντικών κανονιστικών και θεσμικών μεταρρυθμίσεων και της εφαρμογής των βέλτιστων διεθνών πρακτικών. Για να είναι επιτυχείς οι οικονομικές πολιτικές, οι μεσογειακοί εταίροι θα πρέπει να εφαρμόσουν περισσότερο θαρραλέες μεταρρυθμίσεις. Η έγκριση και εφαρμογή μιας Ευρωμεσογειακής χάρτας για την ανάληψη επιχειρηματικών δραστηριοτήτων, που θα χρησιμοποιηθεί ως έγγραφο αναφοράς για την ορθολογική οργάνωση των πολιτικών υπέρ της δημιουργίας και της ανάπτυξης των μικρομεσαίων επιχειρήσεων και τη βελτίωση του περιβάλλοντος μέσα στο οποίο εξελίσσονται οι επιχειρηματικές δραστηριότητες. Τα ζητήματα αυτά πρέπει να συνεχίσουν να εξετάζονται λεπτομερώς στο πλαίσιο της υλοποίησης των συμφωνιών σύνδεσης και δύνανται να προωθηθούν περαιτέρω στο πλαίσιο της διευρυμένης Ευρώπης.

13. Η έρευνα και τεχνολογική ανάπτυξη (ΕΤΑ) αποτελούν σημαντικό μέσο για την οικονομική σταθερότητα και την ανάπτυξη όλων των χωρών γύρω από τη Μεσόγειο. Η ΕΕ έχει ήδη συνάψει συμφωνίες με την Κύπρο, το Ισραήλ, τη Μάλτα και την Τουρκία, συνδέοντάς τες με το πρόγραμμα-πλαίσιο ΕΤΑ. Πρόσφατα, υπογράφηκαν συμφωνίες με την Τυνησία και το Μαρόκο, ενώ βρίσκονται εν εξελίξει διαπραγματεύσεις με την Αίγυπτο σχετικά με τη σύναψη συμφωνιών συνεργασίας στον επιστημονικό και τεχνολογικό τομέα.

14. Tο άνοιγμα του Ευρωπαϊκού Χώρου Έρευνας σε όλους τους μεσογειακούς εταίρους θα προωθήσει την περιφερειακή ολοκλήρωση βραχυπρόθεσμα και θα συμβάλει στη βιώσιμη ανάπτυξη, στη δημιουργία θέσεων απασχόλησης υψηλής προστιθεμένης αξίας, καθώς και στη δημιουργία ανταγωνιστικών οικονομιών στην περιοχή. Στόχος του ευρωπαϊκού χώρου έρευνας (ΕΧΕ), που είναι ανοικτός σε ολόκληρη τη μεσογειακή περιφέρεια, είναι να καταστεί η Ευρωπαϊκή Ένωση η κοινωνία της γνώσης η πλέον ανταγωνιστική στον κόσμο, σύμφωνα με τους στόχους της Λισσαβόνας. Η συνεργασία στον τομέα αυτό μεταξύ της ΕΕ και των κρατών μελών της, αφενός, και αφετέρου των μεσογειακών εταίρων, έχει σημειώσει πρόοδο από την εποχή της δημιουργίας της εταιρικής σχέσης και διαδραματίζει καταλυτικό ρόλο στη διαμόρφωση της ζώνης ελευθέρων συναλλαγών. Κατά συνέπεια, είναι απαραίτητες οι συνέργιες μεταξύ των διαφόρων μέσων της ΕΕ, όπως είναι το πρόγραμμα MEDA και το πρόγραμμα-πλαίσιο για ΕΤΑ, έτσι ώστε να ενισχυθεί η έρευνα και η καινοτομία στις μεσογειακές χώρες-εταίρους.

διασυνδεση των υποδομων

15. Μία ολοκληρωμένη και ελκυστική για επενδύσεις Ευρωμεσογειακή περιφέρεια απαιτεί αποτελεσματικά δίκτυα τηλεπικοινωνιών, μεταφορών και ενέργειας. Σε συνέχεια των πορισμάτων της Ευρωμεσογειακής Συνδιάσκεψης των Υπουργών Ενέργειας, που πραγματοποιήθηκε στις 21 Mαΐου του 2003, οι υποδομές ενέργειας και οι διασυνδέσεις τους θα εξεταστούν κατά τη συνδιάσκεψη που θα πραγματοποιηθεί στη Ρώμη τον Δεκέμβριο, λίγες ημέρες πριν από τη συνδιάσκεψη της Νάπολης. Στόχος θα είναι η εδραίωση των υφιστάμενων δεσμών, η διευκόλυνση νέων επενδύσεων και η χάραξη κοινών στρατηγικών και συντονισμένων πολιτικών. Η ύπαρξη ασφαλών και ανταγωνιστικών περιφερειακών και υποπεριφερειακών υποδομών, καθώς και η υλοποίηση των απαραίτητων τομεακών μεταρρυθμίσεων με σκοπό το άνοιγμα των αγορών, είναι απαραίτητες για την προώθηση του εμπορίου, τη βελτίωση της ανταγωνιστικότητας των εξαγωγών των μεσογειακών εταίρων και για τη διευκόλυνση της πρόσβασης αγαθών, υπηρεσιών και ενεργειακών πόρων μεταξύ των αγορών.

16. Η υπουργική συνεδρίαση στη Νάπολη πρέπει να χαιρετίσει με ικανοποίηση τις εξελίξεις στον τομέα αυτό και ειδικότερα τις ενεργειακές προτεραιότητες 2003-2006 που συμφωνήθηκαν στην Αθήνα, καθώς και να ενθαρρύνει τις αναληφθείσες πρωτοβουλίες με την ευκαιρία αυτή όσον αφορά την αγορά ηλεκτρικής ενέργειας στο Μαγκρέμπ, την τριμερή ομάδα εργασίας μεταξύ του Ισραήλ, της Παλαιστινιακής Αρχής και της Ευρωπαϊκής Επιτροπής για τις ενεργειακές διασυνδέσεις και την ανάγκη να παρασχεθεί στο Ευρωμεσογειακό Φόρουμ για την Ενέργεια η κατάλληλη διαχειριστική υποστήριξη.

17. Όσον αφορά τη συνεργασία στις μεταφορές, οι υπουργοί στη Νάπολη πρέπει να ενθαρρύνουν την επιτευχθείσα μέχρι σήμερα πρόοδο, ιδίως το εν εξελίξει έργο στο πλαίσιο του Ευρωμεσογειακού Σχεδίου Μεταφορών, το οποίο αναμένεται να οδηγήσει στον καθορισμό ενός περιφερειακού δικτύου υποδομής μεταφορών και τον εντοπισμό ενός καταλόγου έργων προτεραιότητας. Θα πρέπει επίσης να υποστηρίξουν την ταχεία εφαρμογή νέων περιφερειακών σχεδίων στον τομέα της θαλάσσιας ασφάλειας και πλοήγησης μέσω δορυφόρου (GALILEO), και να χαιρετίσουν την έναρξη των συνομιλιών για τις αεροπορικές μεταφορές στο πλαίσιο του Ευρωμεσογειακού Φόρουμ για τις μεταφορές.

18. Οι συμμετέχοντες στη συνεδρίαση αναμένεται να χαιρετίσουν την επιτευχθείσα πρόοδο όσον αφορά τη δημιουργία μιας ευρωμεσογειακής υποδομής επικοινωνιών στους τομείς της έρευνας και της εκπαίδευσης (EUMEDCONNECT). Οι υπουργοί θα πρέπει να επιβεβαιώσουν τη σημασία της ορθολογικής και οικονομικής χρησιμοποίησης των υδάτινων πόρων στην περιοχή και να ενθαρρύνουν την περαιτέρω διεύρυνση της περιφερειακής και υποπεριφερειακής συνεργασίας στον τομέα αυτό, συμπεριλαμβάνοντας τη μεσογειακή συνιστώσα της πρωτοβουλίας της ΕΕ για το νερό. Οι υπουργοί θα πρέπει να τονίσουν την ανάγκη να δοθεί ιδιαίτερη προσοχή στα έργα διασύνδεσης υποδομών, στο πλαίσιο του νέου μέσου γειτνίασης και να επιβεβαιώσουν επίσης ότι θα πρέπει να ενθαρρυνθεί ιδιαίτερα η υποπεριφερειακή συνεργασία στο πλαίσιο αυτό, ιδίως στις χώρες του Μαγκρέμπ.

19. Οι υπουργοί πρέπει να τονίσουν την αναγκαιότητα της εφαρμογής πολιτικών για την περιβαλλοντική προστασία και τη βιώσιμη ανάπτυξη. Ο στόχος αυτός θα πρέπει να επιδιωχθεί σύμφωνα με τις γενικές κατευθύνσεις της δήλωσης που εξεδόθη κατά την Ευρωμεσογειακή συνεδρίαση των υπουργών περιβάλλοντος, που πραγματοποιήθηκε στην Αθήνα, τον Ιούλιο του 2002, καθώς και με το πρόγραμμα εφαρμογής που καταρτίστηκε κατά την Παγκόσμια Σύνοδο του Γιοχάνεσμπουργκ για την αειφόρο ανάπτυξη. Το ζήτημα του περιβάλλοντος θα πρέπει να ενσωματωθεί σε όλους τους τομείς της εταιρικής σχέσης.

κοινωνικη, πολιτιστικη και ανθρωπινη εταιρικη σχεση

20. Όσον αφορά τον διάλογο μεταξύ πολιτισμών, η υπουργική συνεδρίαση πρέπει να συμφωνήσει για την εδραίωση των επιτευγμάτων της εταιρικής σχέσης, μέσω της ενίσχυσης των υφιστάμενων μέσων και περιφερειακών προγραμμάτων και ταυτοχρόνως να φροντίσει για τη θέσπιση νέων μέσων, το κυριότερο από τα οποία είναι το Eυρωμεσογειακό Ίδρυμα, γεγονός που θα αποτελέσει την πλέον ορατή πτυχή των δραστηριοτήτων στον τομέα αυτό.

21. Οι υπουργοί θα πρέπει να χαιρετίσουν την επιτυχή υλοποίηση των εν εξελίξει προγραμμάτων: της Ευρωμεσογειακής κληρονομιάς που εισέρχεται στη Φάση III το 2003, του οπτικοακουστικού Euromed που πρόκειται να περάσει στη Φάση II, του Euromed Νεότητα που σύντομα θα εισέλθει στη Φάση III, καθώς και τη δημιουργία του Ευρωμεσογειακού Βήματος Νεότητας που προορίζεται για την προώθηση του διαλόγου μεταξύ των εκπροσώπων της νεότητας και των κυβερνήσεων σχετικά με τις πολιτικές που αφορούν τους νέους.

22. Η δημιουργία του Ιδρύματος Euromed, για την προώθηση του διαλόγου μεταξύ πολιτισμών, αναμένεται να ολοκληρωθεί στη Νάπολη. Η θέσπιση του εν λόγω νέου ανεξάρτητου μέσου θα στείλει ένα σαφές μήνυμα δέσμευσης των συμμετεχόντων για την καθιέρωση εκτενούς ευρωμεσογειακού διαπολιτιστικού διαλόγου. Το ίδρυμα πρέπει να αποτελέσει τον καταλύτη για όλες τις πρωτοβουλίες που αποσκοπούν στην ανάπτυξη του διαλόγου και της αμοιβαίας κατανόησης. Η οργάνωσή του, υπό μορφή ενός δικτύου δικτύων με ελαφρά διοικητική δομή, θα επιτρέψει έναν τακτικό διάλογο, ιδίως μεταξύ των πολιτιστικών κύκλων που δεν αποτελούν τμήμα των επίσημων διπλωματικών και πολιτιστικών φόρουμ. Οι εταίροι αναμένεται να επιβεβαιώσουν τη βούλησή τους να αφιερώσουν στο ίδρυμα σημαντικούς χρηματοδοτικούς πόρους έτσι ώστε να διασφαλιστεί η επιτυχημένη θέσπισή του.

23. Η έκθεση της ομάδας των ανώτατων στελεχών του προέδρου κ. Prodi ("Groupe des Sages") που υποβλήθηκε τον Οκτώβριο στην Αλεξάνδεια θα συμβάλει στον καθορισμό των βασικών αρχών για τον διάλογο μεταξύ λαών και πολιτισμών της περιοχής, αρχές που θα πρέπει να διέπουν τη λειτουργία του ιδρύματος.

24. Οι υπουργοί θα πρέπει να λάβουν υπόψη την επιτευχθείσα πρόοδο όσον αφορά την εφαρμογή του περιφερειακού προγράμματος που καλύπτει τους τομείς της δικαιοσύνης, της αστυνομίας και της μετανάστευσης. Για πρώτη φορά στο πλαίσιο της εταιρικής σχέσης, εμπειρογνώμονες και επαγγελματίες από ευρωμεσογειακές χώρες θα συνεργαστούν στον αγώνα κατά της τρομοκρατίας, της διακίνησης ναρκωτικών και του οργανωμένου εγκλήματος, καθώς και στο πλαίσιο μιας κοινής προσέγγισης για τη μετανάστευση. Οι εταίροι αναμένεται να εξασφαλίσουν την πλήρη υποστήριξή τους για την πρώτη αυτή συγκεκριμένη εμπειρία ομαδικής εργασίας, για την κατάρτιση δικαστών και του αστυνομικού σώματος, καθώς και για τη δημιουργία ενός κοινού μέσου παρατήρησης και ανάλυσης των μεταναστευτικών ρευμάτων γύρω από τη Μεσόγειο. Σε περίπτωση επιτυχίας, οι ενέργειες αυτές θα μπορούσαν να βελτιώσουν σημαντικά την εταιρική σχέση στους εν λόγω ευαίσθητους τομείς και ενδεχομένως να οδηγήσουν στη μελλοντική κατάρτιση ενός περισσότερο φιλόδοξου προγράμματος.

25. Οι υπουργοί θα μπορούσαν να επιβεβαιώσουν τη σπουδαιότητα της μετανάστευσης και να εκφράσουν την άποψη ότι με προσεκτική διαχείριση, η μετανάστευση δύναται να αποτελέσει θετικό παράγοντα για την κοινωνικοοικονομική ανάπτυξη ολόκληρης της περιοχής. Ο διάλογος και η συνεργασία που έχουν ξεκινήσει με ορισμένους μεσογειακούς εταίρους στον τομέα της μετανάστευσης, θα πρέπει να διευρυνθεί με τη συμμετοχή όλων και να θίξει τα βασικά αίτια της μετανάστευσης, τις δυνατότητες προώθησης της νόμιμης μετανάστευσης και καταπολέμησης της παράνομης. Επί του παρόντος πραγματοποιούνται μεταξύ της ΕΚ και του Μαρόκου επίσημες διαπραγματεύσεις για τη σύναψη συμφωνίας σχετικά με την επανεισδοχή μεταναστών. Τούτο θα πρέπει να επαναληφθεί και για άλλους εταίρους. Στο ευαίσθητο αυτό θέμα, που απαιτείται να αποτελέσει μέρος μιας συνολικής μεταναστευτικής στρατηγικής, η επιτυχία εξαρτάται από την εξεύρεση μιας ισορροπημένης γενικής προσέγγισης όσον αφορά τη μετανάστευση, που δεν επικεντρώνεται αποκλειστικά σε τεχνικής φύσης διατάξεις. Οι υπουργοί θα πρέπει να επιβεβαιώσουν την έγκριση μιας μεθόδου που διασφαλίζει κάποια ισορροπία μεταξύ των ανησυχιών σε θέματα ασφάλειας και της διαχείρισης των μεταναστευτικών ροών αφενός και αφετέρου της κοινωνικής επανένταξης των μεταναστών.

26. Οι υπουργοί θα πρέπει να συμφωνήσουν να ενταθούν οι προσπάθειες στον τομέα της εκπαίδευσης που αποτελεί ένα βασικό μέσο διαπολιτιστικού διαλόγου και αμοιβαίας κατανόησης. Σε περιφερειακό επίπεδο, ένα σημαντικό βήμα προς την κατεύθυνση αυτή αποτελούν τα κοινοτικά προγράμματα στα οποία έχουν πρόσφατα πρόσβαση οι μεσογειακοί εταίροι. Το άνοιγμα του Tempus στους μεσογειακούς εταίρους θα ενισχύσει τη συνεργασία στον τομέα της ανώτατης εκπαίδευσης και της επαγγελματικής κατάρτισης μετά τη μέση εκπαίδευση και θα παράσχει τη δυνατότητα στις αρχές να προτείνουν ειδικές διαρθρωτικές δράσεις. Η συνδιάσκεψη της Αλεξάνδρειας για τη συνεργασία στον τομέα της ανώτατης εκπαίδευσης και ο διαπολιτισμικός διάλογος γύρω από τη Μεσόγειο, δίνει έμφαση στην έναρξη του προγράμματος και επέτρεψε τη συνάντηση εκπροσώπων από τον ακαδημαϊκό και τον πολιτικό χώρο από την Ευρωπαϊκή Ένωση και τους μεσογειακούς εταίρους, για να συζητήσουν τις προοπτικές εξέλιξης της συνεργασίας στους τομείς της ανώτερης εκπαίδευσης και του διαπολιτισμικού διαλόγου, στο πλαίσιο της νέας πολιτικής γειτνίασης. Τα προγράμματα Netd@ys και eSchola, για τη βελτίωση της χρησιμοποίησης νέων τεχνολογιών στην πρωτοβάθμια και δευτεροβάθμια εκπαίδευση, συμβάλλουν στη βελτίωση του τομέα. Οι υπουργοί αναμένεται επίσης να στηρίξουν τις προσπάθειες που καταβάλλονται στο πλαίσιο των προσεχών περιφερειακών προγραμμάτων, που αφορούν την εκπαίδευση και τον ρόλο των γυναικών στην οικονομική ζωή.

27. Οι υπουργοί θα πρέπει επίσης να χαιρετίσουν με ικανοποίηση τον αυξανόμενο ρόλο που διαδραματίζει η κοινωνία των πολιτών στη διαδικασία της Βαρκελώνης. Εκτός από την συμμετοχή της κοινωνίας των πολιτών στα πολιτιστικά προγράμματα της Βαρκελώνης, στη συνεδρίαση πρέπει να ληφθούν υπόψη τα επιτεύγματα του φόρουμ για τον πολίτη, το οποίο θα πραγματοποιηθεί στη Νάπολη, πριν από τη Βαρκελώνη VI. Στο πλαίσιο του φόρουμ αυτού, οι οργανώσεις της κοινωνίας των πολιτών πρέπει να είναι σε θέση να συμφωνήσουν σχετικά με τους τρόπους με τους οποίους θα διασφαλιστεί η συνέχεια και η συνεκτικότητα των δραστηριοτήτων τους και επομένως θα αυξηθεί η αποτελεσματικότητα της επίδρασής τους στην εταιρική σχέση.

Συμπερασματα και συστασεισ

28. Το σχέδιο δράσης της Βαλένθια που εγκρίθηκε από τους υπουργούς των ευρω-μεσογειακών χωρών στις 23 Απριλίου 2002, υπήρξε το πλαίσιο των δραστηριοτήτων της εταιρικής σχέσης κατά τον τελευταίο ενάμισι χρόνο. Για την εδραίωση των επιτευγμάτων του απαιτείται η έγκριση σημαντικών αποφάσεων και η ανάληψη νέων πρωτοβουλιών.

29. Ο κοινός στόχος της εταιρικής σχέσης είναι να προκύψει μια σταθερή και περισσότερο ευημερούσα νότια μεσόγειος, στο πλαίσιο μιας στενής και επωφελούς σχέσης αλληλεξάρτησης με την Ευρώπη. Η πολιτική μιας ευρύτερης Ευρώπης θα συμβάλει στο να δοθεί νέα ώθηση στην Ένωση για να επιτύχει τους στόχους που αναφέρονται στη δήλωση της Βαρκελώνης. Στο πλαίσιο της πολιτικής αυτής, θα ενισχυθούν οι προσπάθειες των μεσογειακών εταίρων να διασφαλίσουν την κοινωνική συνοχή και το δυναμισμό της οικονομίας και να επιτύχουν ουσιαστική πρόοδο στην υλοποίηση των πολιτικών, θεσμικών και οικονομικών μεταρρυθμίσεων που απαιτούνται προκειμένου να επωφεληθούν από το ελεύθερο εμπόριο. Τα εθνικά σχέδια δράσης στο πλαίσιο μιας πολιτικής για την ευρύτερη Ευρώπη θα αποτελέσουν τον καταλύτη για ένα δυναμικότερο και περισσότερο φιλόδοξο πρόγραμμα δράσης στο πλαίσιο της διαδικασίας της Βαρκελώνης.

30. Με βάση τους εν λόγω στόχους, η Επιτροπή συνιστά στους υπουργούς να λάβουν, κατά τη διάσκεψη της Νάπολης, τις ακόλουθες αποφάσεις και πρωτοβουλίες. Οι δράσεις αυτές δύνανται να αναληφθούν εντός του υφιστάμενου δημοσιονομικού πλαισίου και δεν προϋποθέτουν την ανάγκη διάθεσης συμπληρωματικών πόρων βάσει των τρεχουσών δημοσιονομικών προοπτικών.

Σύσταση 1

Οι υπουργοί πρέπει να επιβεβαιώσουν την προσήλωσή τους στη διαδικασία της Βαρκελώνης, ως πλαισίου συνεργασίας για τη διασφάλιση της αλληλεγγύης μεταξύ της ΕΕ και των νοτίων γειτόνων της, για την προώθηση των πολιτικών και οικονομικών μεταρρυθμίσεων με στόχο την ασφάλεια και τη σταθερότητα.

Σύσταση 2

Οι υπουργοί θα πρέπει να εκφράσουν ικανοποίηση για τη θέσπιση μιας νέας πολιτικής γειτνίασης για μια ευρύτερη Ευρώπη και να συμφωνήσουν ότι η εν λόγω πολιτική πρέπει να εφαρμοστεί έτσι ώστε να δημιουργήσει νέο δυναμισμό για την επίτευξη των στόχων των συμφωνιών σύνδεσης και της διαδικασίας της Βαρκελώνης σε όλους τους τομείς.

Σύσταση 3

Ο πολιτικός διάλογος και ο διάλογος σε θέματα ασφάλειας θα πρέπει να συνεχιστούν και θα πρέπει να συμφωνηθούν με τους ενδιαφερόμενους εταίρους νέα μέτρα οικοδόμησης της εταιρικής σχέσης στον τομέα της ασφάλειας. Ο διάλογος αυτός πρέπει να οδηγήσει στην συμμετοχή των μεσογειακών εταίρων σε ορισμένες δραστηριότητες ESDP και σε συμπληρωματικές δράσεις, όπως είναι η δικτύωση των υπηρεσιών πολιτικής προστασίας ή η κατάρτιση για τη διαχείριση κρίσεων.

Σύσταση 4

Οι υπουργοί θα πρέπει να υποστηρίξουν την προσέγγιση που προτείνεται από την Επιτροπή, στην ανακοίνωσή της για τη νέα ώθηση που πρέπει να δοθεί σε ενέργειες σχετικές με τα ανθρώπινα δικαιώματα και τον εκδημοκρατισμό, και να ενθαρρύνουν την από κοινού υλοποίησή της, από την ΕΕ και κάθε μεσογειακό εταίρο.

Σύσταση 5

Οι υπουργοί θα πρέπει να είναι σε θέση να εντάξουν στη διαδικασία της Βαρκελώνης μια νέα Ευρωμεσογειακή Κοινοβουλευτική Συνέλευση με συμβουλευτικές αρμοδιότητες.

Σύσταση 6

Οι υπουργοί θα πρέπει να συμφωνήσουν σχετικά με τα απαιτούμενα μέτρα που θα πρέπει να ληφθούν με σκοπό την ολοκλήρωση της Ζώνης Ελευθέρων Συναλλαγών: ενίσχυση της αμοιβαίας ελευθέρωσης του εμπορίου στους τομείς των γεωργικών προϊόντων και των υπηρεσιών, κύρωση των συμφωνιών σύνδεσης που εκκρεμούν, αντικατάσταση των σχετικών με τους κανόνες καταγωγής πρωτοκόλλων από το πανευρω-μεσογειακό πρωτόκολλο, έναρξη της ισχύος της συμφωνίας του Αγαδίρ. Τα πρώτα στοιχεία θα πρέπει να έχουν εφαρμοστεί το αργότερο μέχρι την ημερομηνία προσχώρησης των νέων κρατών μελών στην ΕΕ, δηλαδή την 1η Μαίου 2004.

Σύσταση 7

Σύμφωνα με την απόφαση που θα έχει ληφθεί από τους υπουργούς των χωρών της ΕΕ, οι εταίροι θα πρέπει να συμφωνήσουν για τη λήψη των ενδεδειγμένων μέτρων, με σκοπό την ενίσχυση των ιδιωτικών επενδύσεων και του ιδιωτικού τομέα στις χώρες εταίρους, λαμβάνοντας παράλληλα υπόψη την σύσταση της Επιτροπής όσον αφορά την Ευρωμεσογειακή Διευκόλυνση Επενδύσεων και Εταιρικής Σχέσης (FEMIR) (βλ. COM(2003) 587 τελικό, της 15.10.2003).

Σύσταση 8

Για να αυξηθεί ο βαθμός στήριξης της καινοτομίας και της έρευνας στην περιοχή της Μεσογείου, οι εταίροι πρέπει να αναζητήσουν την ενίσχυση των συνεργιών μεταξύ των μέσων της ΕΕ, όπως του προγράμματος MEDA και του προγράμματος-πλαισίου για έρευνα και ανάπτυξη.

Σύσταση 9

Οι εταίροι πρέπει να επιβεβαιώσουν την ενεργό συνδρομή τους στην ανάπτυξη των υποδομών της περιοχής, ιδίως με την υλοποίηση των αναγκαίων τομεακών μεταρρυθμίσεων που αποσκοπούν στο σταδιακό άνοιγμα των αγορών τους και την προώθηση των ιδιωτικών επενδύσεων. Θα πρέπει επίσης να τονίσουν το ρόλο που διαδραματίζει η υποπεριφερειακή συνεργασία στον τομέα αυτόν.

Σύσταση 10

Το στοιχείο της βιωσιμότητας πρέπει να ενσωματωθεί, με την κατάλληλη προσέγγιση, σε όλους τους τομείς της εταιρικής σχέσης. Επίσης, θα πρέπει να αναπτυχθεί η μεσογειακή συνιστώσα της πρωτοβουλίας της ΕΕ για τους υδάτινους πόρους.

Σύσταση 11

Οι εταίροι πρέπει να επιβεβαιώσουν την προθυμία τους να διαθέσουν επαρκείς οικονομικούς πόρους για τη δημιουργία του Ευρωμεσογειακού Ιδρύματος με σκοπό το διάλογο μεταξύ πολιτισμών και να συμφωνήσουν σχετικά με τις λεπτομέρειες για την σύστασή του.

Σύσταση 12

Πρέπει να υπογραμμιστεί η σημασία να ενταθούν οι κοινές προσπάθειες στον τομέα της εκπαίδευσης ως βασικού μέσου για διάλογο και την αμοιβαία κατανόηση.

Σύσταση 13

Οι εταίροι πρέπει να εκφράσουν ικανοποίηση για την επιτευχθείσα πρόοδο στο πλαίσιο του περιφερειακού προγράμματος που αφορά τη δικαιοσύνη, την καταπολέμηση της τρομοκρατίας, των ναρκωτικών και του οργανωμένου εγκλήματος, καθώς και την συνεργασία στον τομέα της μετανάστευσης. Θα πρέπει επίσης να μεριμνήσουν για την περαιτέρω ανάπτυξη της εν λόγω συνεργασίας.